የሰሜን ተራሮች ብሔራዊ ፓርክ 5ዐኛ ዓመት ሊከበር መሆኑ ተገለፀ
የሰሜን ተራሮች ብሔራዊ ፓርክ ከዩኔስኮ የአደጋ መዝገብ ነጻ የወጣበትና 5ዐኛ ዓመቱ በመጪው ሣምንት በደባርቅ ከተማ በደመቅ ሁኔታ እንደሚከበር የኢትዮጵያ ዱር እንስሳት ልማትና ጥበቃ ባለስልጣን አስታወቀ፡፡የዩኔስኮ የአለም ቅርስ የሆነው የስሜን ተራራዎች ብሔራዊ ፓርክ ከአደጋ መዝገብ መውጣቱንና የ5ዐኛ ዓመት ክብረበዓሉን በማስመልከት የተዘጋጀው ሥነሥርዓት ከጥቅምት 4 – 5 /2ዐ1ዐ በአማራ ብሔራዊ ክልል በደባርቅ ከተማ ይካሄዳል፡፡
የባለስልጣኑ የህዝብ ግንኙነት ዳይሬክተር አቶ ዘሪሁን ዘዉዴ እንደገለፁት  በአከባበር ሥነሥርዓቱ ላይ የሰሜን ተራሮች ብሔራዊ ፓርክ ከዩኔስኮ የቅርስ የአደጋ መዝገብ ለማውጣት በተደረገው ብርቱ ጥረት ውስጥ ተሣታፊ የነበሩና የአርአያነት ሚና ለተጫወቱ አካላት ዕውቅና ይሰጣል፡፡ የፓርኩን 50ኛ አመት ክብረ በዓልም ሲከበር በሥነ ሥርዓቱ ላይ የፌዴራል መንግሥት ክፍተኛ ባለሥልጣናት፣ የአማራ ክልል የሥራ ኃላፊዎች የባለሥልጣኑ የሥራ ኃላፊዎች፣ የባለድርሻና አጋር አካለት እንዲሁም የአካባቢው ማህበረሰብ ተጠሪዎች ጥሪ የተደረገላቸው እንግዶች ይገኛሉ ተብሎ ይጠበቃል፡፡
የዝግጅቱ አላማ የኢትዮጵያ የዱር እንስሳት ልማትና ጥበቃ ባለስልጣንና የባህልና ቱርዝም ሚ/ር የልማት አጋሮችን በማስተባበር የብሔራዊ ፓርኩን 50ኛ ዓመት ምስረታ እና ብሔራዊ ፓርኩ ከዓለም ቅርስ አደጋ መዝገብ መሰረዙን ምክንያት በማድረግ ትልቅ ብሔራዊ ሁነት በማዘጋጀት እንዲከበር ከማድረግ ባሻገር በፓርኩ ልማትና ጥበቃ የጉዞ ዓመታት የነበሩ ጠንካራና ደካማ ጎኖችን በጋራ ለማየት መሆኑ ተመልክቷል፡፡ብሔራዊ ፓርኩን ከአለም ቅርሶች አደጋ መዝገብ ውስጥ ለማስወጣት ዩኔስኮ ያስቀመጣቸውን ከባባድ የመፍትሔ እርምጃዎችን ከማሳካት አንጻር ጉልህ ሚናና አስተዋጽኦ የነበራቸውን ግለሰቦች፣ ተቋማትንና ድርጅቶች እውቅና ይሰጣቸዋል፡፡ 